b'\n_START_ARTICLE_\nStefan-Boltzmannov zakon\n_START_SECTION_\nPotrditev, sprejetje, uveljavitev in pomen\n_START_PARAGRAPH_\nNekaj fizikov je o\xc4\x8ditalo Stefanu, da je bila njegova pot do zakona precej majava. Naredili bi mu veliko krivico, \xc4\x8de bi mislili, da je odkril zakon na slepo. Veliko sre\xc4\x8dnih naklju\xc4\x8dij je vplivalo na njegovo dolo\xc4\x8ditev, kar se pogosto zgodi pri mnogih pomembnih odkritjih. Z meritvijo toplotne prevodnosti je bil prepri\xc4\x8dan, da Dulong-Petitov zakon ne velja, obvladal je kineti\xc4\x8dno teorijo plinov in uporabil absolutno temperaturo. Dulong-Petitov zakon je uporabljal \xc5\xa1e Celzijevo temperaturo. Zakon so za\xc4\x8deli preverjati tudi drugi. Leta 1880 ga je potrdil Graetz in leta 1884 Christiansen. _NEWLINE_Ob odkritju zakona \xc5\xa1e ni bilo popolnoma jasno kdaj to\xc4\x8dno velja. S\xc4\x8dasoma so spoznali, da velja za idealno \xc4\x8drno telo. Model \xc4\x8drnega telesa so razdelali Lummer in Pringsheim leta 1897 in Kurlbaum leta 1898. Leta 1896 je Wien podal zakon za sevanje \xc4\x8drnega telesa. Planck se je za\xc4\x8del ukvarjati s sevanjem \xc4\x8drnih teles leta 1894. Najprej je obravnaval vpliv elektromagnetnega valovanja na majhen elektri\xc4\x8dni dipol. Leta 1900 je podal svoj zakon, lord Rayleigh in Jeans pa sta leta 1905 podala svoj zakon na podlagi klasi\xc4\x8dne fizike, ki se je izkazal kot pribli\xc5\xbeek Planckovega zakona. Planckovega zakona ni mo\xc4\x8d izpeljati le z ena\xc4\x8dbami za elektromagnetno polje in je treba upo\xc5\xa1tevati prijeme kvantne fizike. Planck se je z novo zamislijo, da sevanje ne more izmenjevati energije s steno \xc4\x8drnega telesa zvezno, komaj sprijaznil. Njegov zakon sprva niso vzeli resno, leta 1905 pa je Einstein raz\xc5\xa1iril njegovo zamisel in na ta na\xc4\x8din v svojem \xc4\x8dlanku O nekem hevristi\xc4\x8dnem stali\xc5\xa1\xc4\x8du, ki zadeva nastanek in spremembo svetlobe pojasnil fotoelektri\xc4\x8dni pojav. Leta 1920 je Bose razvil teorijo statisti\xc4\x8dne mehanike fotonov, iz katere je bilo mo\xc4\x8d podati teoreti\xc4\x8dno izpeljavo Planckovega zakona.'